कार्मिक, लोक शिकायत एवं पेंशन मंत्रालय
केन्द्रीय मंत्रीडॉ. जितेंद्र सिंह ने लाल बहादुर शास्त्री राष्ट्रीय प्रशासन अकादमी में 95वें फाउंडेशन कोर्स के समापन समारोह को संबोधित किया
देश में सिविल सेवाओं के लिए मिशन कर्मयोगी तथा आरम्भ जैसी नईपहलों में गुड-गवर्नेंस के लिए प्रधानमंत्री का विजन दिखता है : डॉ. जितेन्द्र सिंह
केन्द्रीय पूर्वोत्तर क्षेत्र विकास राज्य मंत्री , प्रधानमंत्री कार्यालय में राज्य मंत्री, कार्मिक, लोक शिकायत, पेंशन, परमाणु ऊर्जा तथा अंतरिक्ष राज्य मंत्री डॉ. जितेन्द्र सिंह ने कहा कि देश में सिविल सेवाओं के लिए मिशन कर्मयोगी तथा आरम्भ जैसी नईपहलों में गुड-गवर्नेंस के लिए प्रधानमंत्री श्री नरेन्द्र मोदी का विजन दिखता है। लाल बहादुर शास्त्री राष्ट्रीय प्रशासन अकादमी  में 95वें फाउंडेशन कोर्स के समापन समारोह को संबोधित करते हुए उन्होंने कहा कि कोरोना महामारी के संकट के दौरान प्रतिकूल स्थिति में इस प्रशिक्षण ने अपना सच्चा गुण प्राप्त किया।
इस फाउंडेशन कोर्स में 428 ऑफिसर ट्रेनी में से 136 यानी 32 प्रतिशत महिलाओं के होने पर संतोष व्यक्त करते हुए डॉ. जितेन्द्र सिंह ने कहा कि प्रधानमंत्री श्री नरेन्द्र मोदी द्वारा पदभार ग्रहण करने के बाद से पिछले 6-7 वर्षों में महिला सशक्तिकरण को गति मिली है। उन्होंने कहा कि इंजीनियरिंग पृष्ठभूमि के 245 ऑफिसरों की मौजूदगी गुड-गवर्नेंस व्यवहारों में काम आएगी, क्योंकि इस सरकार ने विभिन्न विशेषज्ञता वाली अग्रणी योजनाओं को लॉन्च किया है, जिनमें आयुष्मान भारत, मृदा स्वास्थ्य कार्ड या अंतर्देशीय जलमार्गों के प्रोत्साहन जैसे विशेष विशेषज्ञता की जरूरत है।
डॉ. जितेन्द्र सिंह ने कहा कि ऑफिसरों के पास नये भारत का निर्माता बनने का अवसर है। नये भारत की आधारशिला प्रधानमंत्री श्री नरेन्द्र मोदी द्वारा रखी गई। उन्होंने कहा कि पिछले पांच से छह वर्षों में नौकरशाही को नया रूप और दिशा देने के लिए प्रधानमंत्री द्वारा अनेक नवाचारी कदम उठाए गए। उन्होंने विशेषकर कुछ वर्षों पहले कैरियर के प्रारंभ में आईएएस अधिकारियों के लिए तीन महीने की केन्द्रीय सरकार की सेवा प्रारंभ करने का जिक्र किया और कहा कि इससे क्षमता सृजन हुआ है।
डॉ. जितेन्द्र सिंह ने कहा कि मिशन कर्मयोगी के उद्देश्यों के अनुरूप 95वें फाउंडेशन कोर्स में ऑनलाइन प्री-फाउंडेशन कोर्स प्रारंभ किया गया। उन्होंने सामाजिक समावेश पर फाउंडेशन कोर्स में नये मॉड्यूलों की प्रशंसा की। इनमें लैंगिक, बाल, दिव्यांगता और शहरी श्रम बल शामिल हैं। इनमें अनुभव वाली गतिविधियां जैसे ब्रेकिंग द बैरियर्स, पॉवर वाक तथा नजदीक के कार्यस्थलों और स्थानों की यात्रा शामिल हैं।
उन्होंने कहा कि अधिकारियों को परिवर्तन का नेतृत्व करने में सक्षम और अबाधित रूप से काम करने में सक्षम बनाने के विजन के साथ कॉमन फाउंडेशन कोर्स  -आरंभ की शुरुआत 2019 में 94वें फाउंडेशन कोर्स के हिस्से के रूप में हुआ।
2020 में 95वें फाउंडेशन कोर्स के लिए विभिन्न सेवाओं के 428 प्रतिभागियों ने फाउंडेशन कोर्स 12 अक्टूबर, 2020 से प्रारंभ किया। कोविड महामारी के कारण इस वर्ष विषय संबंधी अभ्यास-‘आरंभ-2020’ का आयोजन 14 अक्टूबर से 31 अक्टूबर, 2020 तक किया गया। इसमें इस वर्ष की थीम-“Governance in India @100” पर विशेषज्ञों तथा वैश्विक विचारकों ने अपना ज्ञान और अनुभव साझा किया।
एलबीएसएनएए के निदेशक डॉ. संजीव चोपड़ा ने अपने संबोधन में कहा कि ऑनलाइन सत्र आयोजित करने के लिए लर्निंग मैनेजमेंट सिस्टम  यानी ज्ञान का उपयोग अकादमी में किया गया। उन्होंने कहा कि प्रधानमंत्री के वोकल फॉर लोकल अभियान को कोर्स में शामिल किया गया है और इतिहास परियोजनाओं तथा अन्य विषयों में को-लर्निंग जैसी नई बातें हैं। उन्होंने कहा कि इस बैच में कोरोना जैसी प्रतिकूल स्थितियों से निपटने की योग्यता और स्फूर्ति है। उन्होंने ऑफिसर ट्रेनी की सफलता की कामना की।
डॉ. जितेन्द्र सिंह ने बेस्ट ऑफिसर ट्रेनी के लिए राष्ट्रपति का स्वर्ण पदक और प्रमाण पत्र भी दिया। उन्होंने चार्लेविले, मसूरी में सरकारी प्राथमिक स्कूल की आधारशिला भी रखी। इस अवसर पर ऑफिसरों द्वारा बनाई गई एक संक्षिप्त मूवी भी दिखाई गई।